ग्रेड प्वाइण्ट एभरेज (जीपीए) पद्धतिले विद्यार्थीको रुचिअनुसार विषय छनोटमा सहज गराएको छ । साथै, पाठ्यक्रम विकास केन्द्रको प्रस्तावमा राष्ट्रिय परीक्षा बोर्डले कक्षा ११ मा कुन विषय पढ्न कति जीपीए चाहिने भन्ने तय गरेको छ । जीपीए विद्यार्थीको मूल्याङ्कन स्तरीकरणको अक्षरमा गरिएको आनुसाङ्ख्यिक (ग्रेडिङ) मान हो ।
गत वर्षदेखि एसईईको परीक्षाफल प्रकाशनमा अक्षराङ्कन पद्धति लागू भएको छ । सोही बेलादेखि कक्षा ११ मा भर्ना हुन न्यूनतम आधार तय भएको हो, जसअनुसार कक्षा ११ मा कुन विषय पढ्न कक्षा १० को परीक्षामा कुन विषयमा कुन ग्रेड ल्याउनुपर्ने भन्ने उल्लेख गरिएको थियो । राष्ट्रिय परीक्षा बोर्डले पनि कक्षा १० को परीक्षा (एसईई)का लागि सोही आधारलाई निरन्तरता दिएको छ ।
अक्षराङ्कन पद्धतिअनुसार प्रत्येक १० अङ्कमा एक अक्षराङ्कन पर्ने व्यवस्था गरिएको छ । यसरी गरिएको व्यवस्थाअनुसार प्रमुख मानिएका विषयहरू अनिवार्य अङ्ग्रेजी, नेपाली, सामाजिक, गणित, विज्ञानमा न्यूनतम डी प्लस ल्याउने विद्यार्थीले मात्र कक्षा ११ मा भर्ना हुन पाउने तय भएको छ । अनिवार्य जनसङ्ख्या तथा स्वास्थ्य र अन्य दुई ऐच्छिक विषयमा भने डी र ई ल्याए पनि ११ मा पढ्न पाइन्छ ।
जीपीए २ ल्याएका विद्यार्थीले मात्रै विज्ञान समूहका विषय पढ्न पाउने भएका छन् । यो समूहमा पढ्न चाहनेले एसईई परीक्षामा अनिवार्य विज्ञान र गणितमा सी प्लस ग्रेड ल्याएको हुनुपर्छ । त्यसैगरी व्यवस्थापन, शिक्षा, मानविकी सङ्काय अध्ययन गर्न कम्तीमा १.६ जीपीए ल्याउनुपर्ने हुन्छ । ३० देखि ४० प्रतिशत अङ्क ल्याउनेको समग्रमा जीपीए १.६ हुन्छ । सैद्धान्तिक र प्रयोगात्मक दुवै परीक्षा हुने विषयको अलग अलग ग्रेडिङको व्यवस्था छ । समग्रमा विद्यार्थीले ल्याएको प्राप्ताङ्कका आधारमा उसले सम्बन्धित विषय पढ्न पाउने/नपाउने निर्धारण हुन्छ ।